ซีอีโอฟันธง 6 เดือนสินค้าขึ้นราคา
ผลสำรวจซีอีโอ เซอร์เวย์ทั้งหมด 66 บริษัทใน 9 อุตสาหกรรม หรือคิดเป็นมูลค่าหลักทรัพย์ตามราคาตลาด (มาร์เก็ตแคป) 55 % ของตลาดโดยรวม
26 ต.ค. 2553

ผลสำรวจซีอีโอ เซอร์เวย์ทั้งหมด 66 บริษัทใน 9 อุตสาหกรรม หรือคิดเป็นมูลค่าหลักทรัพย์ตามราคาตลาด (มาร์เก็ตแคป) 55 % ของตลาดโดยรวม
นายกอบศักดิ์ ภูตระกูล นักเศรษฐศาสตร์และที่ปรึกษาโครงการผลสำรวจผู้บริหารบริษัทจดทะเบียน (ซีอีโอ เซอร์เวย์) เปิดเผยว่า จากผลสำรวจบริษัทจดทะเบียนไทย (บจ.) ทั้งหมด 66 บริษัทใน 9 อุตสาหกรรม หรือคิดเป็นมูลค่าหลักทรัพย์ตามราคาตลาด (มาร์เก็ตแคป) 55 % ของตลาดโดยรวม พบว่า โดยรวมผู้บริหารมีความเชื่อมั่นในภาวะเศรษฐกิจ การส่งออก การลงทุน และการจ้างงาน ว่าสามารถดำเนินต่อไปได้ดีในอนาคต แต่สิ่งที่น่ากังวลมากขึ้น ภายใน 6 เดือนข้างหน้า บจ.มีแนวโน้มที่จะปรับราคาสินค้าเพิ่มขึ้นตามภาวะต้นทุนที่เพิ่มหลังจากราคาวัตถุดิบมีแนวโน้มปรับขึ้นต่อเนื่อง ซึ่งเป็นแรงกดดันที่ให้เกิดภาวะเงินเฟ้อภายในสิ้นปีนี้หรือต้นปีหน้าได้ 
นายกอบศักดิ์ กล่าวต่อว่า  ส่วนตัวให้น้ำหนักเรื่องเงินบาทแข็งค่าเพียงระยะสั้นเท่านั้น แต่สิ่งที่นักลงทุนต้องให้น้ำหนักและต้องให้ความสนใจมากขึ้น คือ การเกิดภาวะเงินเฟ้อ เพราะได้รับแรงกดดันจากราคาวัตถุดิบที่ปรับขึ้นทำให้ บจ.ต้องปรับราคาสินค้าเพิ่มขึ้นใน 6 เดือนนี้ ซึ่งลำดับถัดมาต้องดูว่าจะมีกระบวนการอย่างไรที่จะทำให้ภาวะเงินเฟ้อไม่ส่งผลกระทบในขอบเขตที่กว้างจนเกินไป